Document ID: 32005D0614

32005D0614
L 217/1
SLUŽBENI LIST EUROPSKE UNIJE
ODLUKA VIJEĆA
od 18. srpnja 2005.
o pristupanju Europske zajednice Pravilniku br. 94 Gospodarske komisije Ujedinjenih naroda za Europu o odredbama o homologaciji vozila koje se odnose na zaštitu putnika u slučaju čelnog sudara i Pravilniku br. 95 o odredbama o homologaciji vozila koje se odnose na zaštitu putnika u slučaju bočnog sudara
(Tekst značajan za EGP)
(2005/614/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 97/836/EZ od 27. studenoga 1997. s ciljem pristupanja Europske zajednice Sporazumu Gospodarske komisije Ujedinjenih naroda za Europu u vezi s donošenjem jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa (revidirani Sporazum iz 1958.) (1), a posebno njezin članak 3. stavak 3. i članak 4. stavak 2.,
uzimajući u obzir prijedlog Komisije,
uzimajući u obzir pristanak Europskog parlamenta (2),
budući da:
(1)
Standardiziranim zahtjevima Pravilnika br. 94 i Pravilnika br. 95 Gospodarske komisije Ujedinjenih naroda za Europu o jedinstvenim odredbama o homologaciji vozila koje se odnose na zaštitu putnika u slučaju čelnih i bočnih sudara, žele se ukloniti tehničke prepreke trgovini motornim vozilima između ugovornih stranaka i osigurati visok stupanj sigurnosti i zaštite putnika.
(2)
Pravilnik br. 94 i Pravilnik br. 95 nisu bili uključeni u Prilog II. Odluci Vijeća 97/836/EZ jer se nisu slagali s tehničkim zahtjevima i specifikacijama Zajednice u vrijeme pristupanja Zajednice revidiranom Sporazumu iz 1958.
(3)
Uzimajući u obzir naknadne izmjene Pravilnika br. 94 (3) i Pravilnika br. 95 (4), navedeni Pravilnici sada bi trebali biti uključeni u sustav homologacije motornih vozila Zajednice,
ODLUČILO JE:
Članak 1.
1. Zajednica primjenjuje Pravilnik br. 94 Gospodarske komisije Ujedinjenih naroda za Europu o odredbama o homologaciji vozila koje se odnose na zaštitu putnika u slučaju čelnog sudara.
2. Zajednica primjenjuje Pravilnik br. 95 Gospodarske komisije Ujedinjenih naroda za Europu o odredbama o homologaciji vozila koje se odnose na zaštitu putnika u slučaju bočnog sudara.
3. Tekstovi pravilnika priloženi su ovoj Odluci.
Članak 2.
Pravilnik br. 94 Gospodarske komisije Ujedinjenih naroda za Europu o odredbama o homologaciji vozila koje se odnose na zaštitu putnika u slučaju čelnog sudara i Pravilnik br. 95 Gospodarske komisije Ujedinjenih naroda za Europu o odredbama o homologaciji vozila koje se odnose na zaštitu putnika u slučaju bočnog sudara, bit će uključeni u sustav homologacije motornih vozila Zajednice.
Članak 3.
Komisija o ovoj Odluci obavješćuje glavnog tajnika Ujedinjenih naroda.
Sastavljeno u Bruxellesu 18. srpnja 2005.

Labels: 7
13
15
8